Fase 3-beurtkrag Donderdag ingestel(Argieffoto: Severin D./Unsplash) Eskom sal Donderdag van 08:00 tot 22:00 fase 3-beurtkrag toepas waarna daar weer na fase 2 oorgeskakel sal word. Die kragvoorsiener het aanvanklik Woensdagoggend aangekondig fase 2-beurtkrag sal van Woensdag om 10:00 tot Sondag om 22:00 geld. Hy het egter Woensdagmiddag aangekondig dat fase 4-beurtkrag omstreeks 14:00 ingestel word en tot 22:00 geld waarna fase 2 weer gegeld het. Volgens Eskom is hy egter genoodsaak om vandag fase 3-beurtkrag toe te pas aangesien daar verdere onderbrekings by sy Kusile-, Matla- en Tutuka-kragstasies is. “Dit is ten einde noodopwekkingreserwes verder aan te vul. Die noodopwekkingreserwes is nodig om op noodgevalle te reageer ten einde die stabiliteit van die nasionale kragnetwerk te handhaaf,” het Eskom gesê. Ten tye van die aankondiging dat fase 3 Donderdag ingestel word, was daar onderskeidelik 13 995 MW weens stukkende opwekkingseenhede en 1 273 MW weens beplande instandhoudingswerk nie beskikbaar nie. Eskom het weereens benadruk dat sy kapasiteitsbeperkings in die afsienbare toekoms sal voortduur en Suid-Afrikaners versoek om hul kragverbruik te verminder. “Eskom vra om verskoning vir die ongerief en onsekerheid wat veroorsaak word deur die onderbrekings in kragtoevoer.”